Na temelju odredbi članka 14. Zakona o proračunu (Narodne novine broj 87/08, 136/12, 15/15) i članka 30. Statuta Grada Bakra (Službene novine Grada Bakra broj 4/18, 12/18), Gradsko vijeće Grada Bakra na sjednici održanoj dana 09. prosinca 2019. godine donijelo je

**ODLUKU**

**o izvršavanju Proračuna Grada Bakra**

**za 2020. godinu**

**I. OPĆE ODREDBE**

**Članak 1.**

Ovom Odlukom se uređuje struktura prihoda i primitaka te rashoda i izdataka Proračuna Grada Bakra, način njegova izvršavanja, opseg zaduživanja i jamstava Grada Bakra, upravljanje financijskom i nefinancijskom imovinom, prava i obveze korisnika proračunskih sredstava, ovlasti Gradonačelnika Grada Bakra, kao i druga pitanja vezana uz izvršavanje Proračuna Grada Bakra.

**Članak 2.**

Proračun Grada Bakra se donosi i izvršava u skladu s proračunskim načelima, i to: načelu jedinstva i točnosti proračuna, jedne godine, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

**II. STRUKTURA PRORAČUNA**

**Članak 3.**

Proračun Grada Bakra sastoji se od Općeg i Posebnog dijela te Plana razvojnih programa.

Opći dio proračuna čini Račun prihoda i rashoda, Račun financiranja, te Raspoloživa sredstva iz prethodnih godina.

Račun prihoda i rashoda sastoji se od prihoda i rashoda poslovanja, te prihoda i rashoda od prodaje nefinancijske imovine. U računu prihoda iskazani su prihodi od poreza, pomoći, prihodi od imovine, prihodi od pristojbi i naknada, prihodi od donacija, ostali prihodi i prihodi od prodaje nefinancijske imovine. U računu rashoda iskazani su rashodi za zaposlene, materijalni rashodi, financijski rashodi, subvencije, pomoći unutar općeg proračuna, naknade građanima i kućanstvima, ostali rashodi i rashodi za nabavu nefinancijske imovine.

Račun financiranja sadrži sve primitke od financijske imovine i zaduživanja, te izdatke za financijsku imovinu i otplatu zajmova i kredita.

Raspoloživa sredstva iz prethodnih godina sastoje se od viška odnosno manjka prihoda iz prethodnih godina, kao razlike između ostvarenih prihoda i izvršenih rashoda prethodnih godina.

Posebni dio proračuna sadrži plan rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata.

Plan razvojnih programa je dokument Grada Bakra sastavljen za trogodišnje razdoblje, a koji sadrži ciljeve i prioritete razvoja Grada Bakra povezane s programskom i organizacijskom klasifikacijom proračuna.

**Članak 4.**

Prihodi i primici, te rashodi i izdaci proračuna iskazani su prema proračunskim klasifikacijama.

Proračunske klasifikacije su: organizacijska, ekonomska, funkcijska, lokacijska, programska klasifikacija i izvori financiranja.

**III. IZVRŠAVANJE PRORAČUNA**

**Članak 5.**

Sredstva proračuna koriste se za financiranje rashoda, funkcija i programa predstavničkog i izvršnog tijela, kao i upravnih tijela Grada Bakra, a iskazana su u Posebnom dijelu proračuna po pojedinim programima, projektima i aktivnostima.

Sredstva proračuna osiguravaju se i proračunskim korisnicima kojima je Grad Bakar osnivač i to: ustanovi Dječjem vrtiću Bakar i ustanovi Gradska knjižnica Bakar kao nositeljima Glava unutar Razdjela Ured Grada, te ostalim korisnicima koji su u Posebnom dijelu određeni kao nositelji proračunskih sredstava.

**Članak 6.**

Proračunska sredstva mogu se koristiti samo za namjene i do visine koje su određene u Posebnom dijelu proračuna.

Korisnici proračunskih sredstava mogu preuzeti obveze na teret proračuna samo do visine i za namjene utvrđene u Posebnom dijelu proračuna ako su za to ispunjeni svi zakonom i drugim propisima utvrđeni uvjeti.

Sredstva za pokroviteljstva i sredstva za aktivnosti i projekte koja se izvršavaju kao subvencije, donacije i pomoći pojedinom korisniku proračunskih sredstava raspoređuje Gradonačelnik Grada Bakra ako krajnji korisnik nije utvrđen u Posebnom dijelu proračuna.

Sredstva osigurana u proračunu za otplatu ugovorenog kredita s pripadajućim kamatama, namijenjenog za izgradnju ili obnovu kapitalnih objekata, imaju u izvršavanju proračuna prednost pred svim ostalim izdacima.

**Članak 7.**

Za planiranje i izvršavanje proračuna odgovoran je Gradonačelnik Grada Bakra.

Proračunski korisnici mogu preuzeti obveze po ugovorima koji zahtijevaju plaćanje u slijedećim godinama samo uz prethodnu suglasnost Gradonačelnika Grada Bakra.

Upravni odjel za proračun i financije Grada Bakra prati izvršenje proračuna i o tome izvješćuje Gradonačelnika Grada Bakra.

Pročelnici upravnih tijela Grada Bakra i čelnici proračunskih korisnika odgovorni su za planiranje i izvršavanje svoga dijela proračuna.

Odgovornost za izvršavanje proračuna u smislu stavka 4. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava, kao i za izdavanje naloga za naplatu u korist proračunskih sredstava.

Pročelnici upravnih tijela Grada Bakra i čelnici proračunskih korisnika odgovorni su za zakonitost, svrhovitost, učinkovitost i ekonomično raspolaganje proračunskim sredstvima.

**Članak 8.**

Proračunski korisnici - Dječji vrtić Bakar i Gradska knjižnica Bakar primjenjuju sustav proračunskog računovodstva.

Vođenje proračunskog računovodstva iz stavka 1. ovog članka obavlja Upravni odjel za proračun i financije Grada Bakra, te izrađuje i podnosi njihove financijske izvještaje sukladno zakonu i zakonskim propisima.

**Članak 9.**

U proračunu za 2020. godinu planirana su sredstva proračunske zalihe u iznosu od 100.000,00 kn koja će se koristiti za zakonom utvrđene namjene.

O korištenju sredstava proračunske zalihe odlučuje Gradonačelnik Grada Bakra i o istome je obvezan izvijestiti Gradsko vijeće Grada Bakra.

**Članak 10.**

Prihodi i primici proračuna Grada Bakra i proračunskih korisnika ubiru se i uplaćuju u proračun na jedinstveni račun gradske riznice u skladu sa zakonom i drugim propisima neovisno o visini prihoda planiranih u proračunu.

**Članak 11.**

Rashodi i izdaci proračuna Grada Bakra i proračunskih korisnika isplaćuju se s jedinstvenog računa gradske riznice na temelju naloga proračunskog korisnika i vjerodostojnih knjigovodstvenih isprava koje su odgovorne osobe proračunskog korisnika potpisale i potvrdile pravni temelj i visinu obveze.

**Članak 12.**

Pogrešno ili više uplaćeni prihodi u proračun Grada Bakra vraćaju se uplatiteljima na teret tih prihoda.

Nalog za povrat sredstava iz stavka 1. ovog članka daje pročelnik Upravnog odjela za proračun i financije Grada Bakra na temelju obrazloženog i dokumentiranog zahtjeva uplatitelja ili po službenoj dužnosti.

**Članak 13.**

Plaćanje predujmova može se ugovoriti u iznimnim slučajevima, uz prethodnu suglasnost Gradonačelnika Grada Bakra.

**Članak 14.**

Korištenje proračunskih sredstava za određene namjene provodi se na temelju ovjerene financijske dokumentacije ili pismenog naloga pročelnika nadležnog upravnog odjela Grada Bakra, uz oznaku pozicije proračuna.

Svaki rashod i izdatak iz proračuna mora se temeljiti na vjerodostojnoj knjigovodstvenoj ispravi iz koje proizlazi pravni temelj i visina obveze plaćanja.

Postupak zaprimanja i kontrole knjigovodstvenih isprava regulira se Pravilnikom kojeg donosi Gradonačelnik Grada Bakra.

**Članak 15.**

Proračunski korisnici i upravna tijela Grada Bakra dužni su postupak nabavke roba i usluga, te izvođenje radova obavljati sukladno važećim zakonima i zakonskim propisima, a u visini sredstava utvrđenih u proračunu Grada Bakra.

Plan nabave Grada Bakra za 2020. godinu donosi Gradonačelnik, dok planove nabave proračunskih korisnika donose čelnici proračunskih korisnika sukladno zakonskim propisima.

**IV. UPRAVLJANJE FINANCIJSKOM I NEFINANCIJSKOM IMOVINOM**

**Članak 16.**

Slobodna novčana sredstva proračuna mogu se prema odluci Gradonačelnika Grada Bakra, oročavati kod poslovnih banaka, pod uvjetom da to ne ometa i dovodi u pitanje redovito izvršavanje proračunskih izdataka.

Novčana sredstva iz stavka 1. ovog članka mogu se plasirati s povratom najkasnije do 31. prosinca 2020. godine.

**Članak 17.**

Gradonačelnik Grada Bakra odlučuje o stjecanju i otuđivanju nekretnina i pokretnina i raspolaganju ostalom imovinom Grada Bakra u visini pojedinačne vrijednosti do najviše 0,5% iznosa prihoda bez primitaka ostvarenih u 2019. godini.

Ako je iznos iz stavka 1. ovog članka veći od 1.000.000,00 kuna, Gradonačelnik Grada Bakra odlučuje najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna.

Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu Grada Bakra i provedeno u skladu sa zakonom.

O stjecanju i otuđivanju nekretnina i pokretnina te raspolaganju ostalom imovinom većom od vrijednosti utvrđenih stavkom 1. ovoga članka odlučuje Gradsko vijeće Grada Bakra.

**Članak 18.**

Proračunski korisnici i Upravni odjeli Grada Bakra upravljaju nefinancijskom dugotrajnom imovinom Grada Bakra sukladno općim aktima Grada Bakra.

Upravljanje imovinom iz stavka 1. ovog članka podrazumijeva njezino korištenje, održavanje i davanje u zakup.

Sredstva za održavanje i osiguranje dugotrajne nefinancijske imovine osiguravaju se u rashodima poslovanja razrađenim po programima u Posebnom dijelu proračuna.

**Članak 19.**

Gradonačelnik Grada Bakra utvrđuje osnovicu za obračun plaća zaposlenih u tijelima gradske uprave i proračunskim korisnicima.

**Članak 20.**

Sredstva za ostala materijalna prava zaposlenih mogu se isplaćivati u skladu s planiranim iznosima i prema odredbama važećih zakona i zakonskih propisa.

**Članak 21.**

Raspored sredstava za rad političkih stranaka i nezavisnih kandidata zastupljenih u Gradskom vijeću Grada Bakra, sredstava za naknadu troškova za rad članova Gradskog vijeća i članova radnih tijela Gradskog vijeća, te ostalih tijela koja se financiraju iz sredstava proračuna (Vijeća mjesnih odbora, Savjet mladih i sl.), regulirani su posebnim odlukama Gradskog vijeća Grada Bakra.

**Članak 22.**

Instrumente osiguranja plaćanja – mjenice i zadužnice kojima se na teret proračuna stvaraju obveze Grada Bakra, izdaje Upravni odjel za proračun i financije Grada Bakra, a potpisuje Gradonačelnik Grada Bakra.

Instrumenti osiguranja plaćanja - mjenice, zadužnice i bankovne garancije, primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Upravnom odjelu za proračun i financije Grada Bakra, koji o istima vodi evidenciju.

**Članak 23.**

Ako tijekom 2020. godine dođe do znatnije neusklađenosti planiranih prihoda i rashoda proračuna, njegovo uravnoteženje, odnosno preraspodjelu sredstava između proračunskih korisnika utvrdit će Gradsko vijeće Grada Bakra izmjenama i dopunama proračuna.

Gradonačelnik Grada Bakra može tijekom godine odobriti preraspodjelu proračunskih sredstava unutar pojedinog razdjela, na zahtjev pročelnika Upravnog odjela za proračun i financije Grada Bakra ili drugog nositelja proračunskih sredstava raspoređenih u tom razdjelu, s tim da umanjenje pojedine stavke ne može biti veće od 5% proračunskih sredstava utvrđenih u stavci koja se mijenja.

Proračunska sredstva ne mogu se preraspodjeliti između Računa prihoda i rashoda i Računa financiranja.

Gradonačelnik Grada Bakra o preraspodjelama izvještava Gradsko vijeće Grada Bakra u polugodišnjem i godišnjem izvještaju o izvršenju proračuna.

**V. OTPIS, DJELOMIČAN OTPIS, ODGODA I OBROČNO PLAĆANJE DUGA**

**Članak 24.**

O otpisu i djelomičnom otpisu duga odlučuje Gradonačelnik Grada Bakra na prijedlog Upravnog odjela za proračun i financije Grada Bakra u skladu s zakonskim propisima, odnosno na način i u uvjetima reguliranim Pravilnikom koji donosi Gradonačelnik Grada Bakra.

**Članak 25.**

Gradonačelnik Grada Bakra može na prijedlog Upravnog odjela za proračun i financije Grada Bakra, a na zahtjev dužnika, uz primjereno osiguranje i kamate, odgoditi plaćanje ili odobriti obročno plaćanje duga ako se time bitno poboljšavaju dužnikove mogućnosti otplate duga od kojega inače ne bi bilo moguće naplatiti cjelokupni dug ili ako naplata duga predstavlja neprimjereno opterećenje ili nanosi veću gospodarsku štetu dužniku.

Upravni odjel za proračun i financije Grada Bakra može zahtijevati isplatu cjelokupnog duga, čija je naplata odgođena ako koji od obroka nije pravovremeno plaćen.

**VI. ZADUŽIVANJE I DAVANJE JAMSTAVA**

**Članak 26.**

Grad Bakar se može u 2020. godini zadužiti do ukupnog iznosa od 12.000.000,00 kn, od čega su sredstva od 5.800.000,00 kn namijenjena za potpunu modernizaciju javne rasvjete na području Grada Bakra, a iznos od 6.200.000,00 kn za izgradnju i opremanje prometnice B5.4-B9.1 i prometnice B7.6-E1.1 u Industrijskoj zoni Kukuljanovo u okviru kapitalnog projekta Gospodarsko središte Hrvatskog primorja.

Odluku o zaduženju donosi Gradsko vijeće, a Ugovor o zaduživanju sklapa Gradonačelnik Grada Bakra na osnovu donesenog proračuna, uz prethodno mišljenje ministra financija i suglasnost Vlade Republike Hrvatske.

**Članak 27.**

Grad Bakar može se kratkoročno zadužiti najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Grad Bakar može se kratkoročno zadužiti sukladno stavku 1. ovoga članka samo za premošćivanje jaza nastalog zbog različite dinamike priljeva sredstava i dospijeća obveza.

Odluku o kratkoročnom zaduživanju donosi Gradonačelnik.

**Članak 28.**

Ukupna godišnja obveza Grada Bakra može iznositi najviše do 20% ostvarenih prihoda u godini koja prethodi godini u kojoj se zadužuje, a u iznos ukupne godišnje obveze uključena su i dana jamstva kao i neplaćene obveze iz prethodnih godina.

**Članak 29.**

Pravna osoba u većinskom izravnom ili neizravnom vlasništvu Grada Bakra kao i ustanova čiji je osnivač Grad Bakar može se zaduživati samo za investiciju uz suglasnost Gradonačelnika Grada Bakra i uz uvjete i na način propisan zakonom*.*

**Članak 30.**

Gradonačelnik Grada Bakra može dati jamstvo pravnoj osobi u većinskom izravnom ili neizravnom vlasništvu Grada Bakra kao i ustanovi čiji je osnivač za ispunjenje obveza pravne osobe i ustanove, uz uvjete i na način propisan zakonom.

**VII. IZVJEŠTAVANJE O IZVRŠENJU PRORAČUNA**

**Članak 31.**

Proračun se izvršava u razdoblju od 01. siječnja do 31. prosinca 2020. godine.

Prihodi proračuna i proračunskih korisnika za 2020. godinu jesu samo prihodi koji su naplaćeni u kalendarskoj godini.

O načinu korištenja viška prihoda nad rashodima odnosno o načinu pokrića manjka prihoda nad rashodima ostvarenih u 2020. godini po Godišnjem izvještaju o izvršenju proračuna odlučuje Gradsko vijeće Grada Bakra.

**Članak 32.**

Polugodišnji izvještaj o izvršenju proračuna sastavlja se za razdoblje od 01. siječnja do 30. lipnja 2020. godine.

Upravni odjel za proračun i financije Grada Bakra dostavlja Gradonačelniku Grada Bakra Polugodišnji izvještaj o izvršenju proračuna za prvo polugodište 2020. godine do 05. rujna 2020. godine.

Gradonačelnik Grada Bakra podnosi Gradskom vijeću Grada Bakra na donošenje Polugodišnji izvještaj o izvršenju proračuna do 15. rujna 2020. godine.

**Članak 33.**

Godišnji izvještaj o izvršenju proračuna sastavlja se za razdoblje od 01. siječnja do 31. prosinca 2020. godine

Upravni odjel za proračun i financije Grada Bakra izrađuje Godišnji izvještaj o izvršenju proračuna za 2020. godinu i dostavlja ga Gradonačelniku Grada Bakra do 01. svibnja 2021. godine.

Gradonačelnik Grada Bakra podnosi Gradskom vijeću Grada Bakra na donošenje Godišnji izvještaj o izvršenju proračuna za 2020. godinu do 01. lipnja 2021. godine.

Gradonačelnik Grada Bakra dostavlja Ministarstvu financija Republike Hrvatske i Državnom uredu za reviziju Godišnji izvještaj o izvršenju proračuna u roku od 15 dana od dana nakon što ga donese Gradsko vijeće Grada Bakra.

Ukoliko Gradsko vijeće Grada Bakra ne donese izvještaj iz stavka 4. ovog članka, Gradonačelnik Grada Bakra izvještaj dostavlja Ministarstvu financija Republike Hrvatske i Državnom uredu za reviziju u roku od 60 dana od dana podnošenja Gradskom vijeću Grada Bakra.

**Članak 34.**

Polugodišnji i godišnji izvještaj o izvršenju proračuna objavljuju se na internetskoj stranici Grada Bakra.

Opći i posebni dio polugodišnjeg i godišnjeg izvještaja o izvršenju proračuna objavljuju se u službenom glasilu Grada Bakra.

**VIII. ZAVRŠNE ODREDBE**

**Članak 35.**

Ova odluka objavljuje se u Službenim novinama Grada Bakra, a stupa na snagu 01. siječnja 2020. godine.

**GRADSKO VIJEĆE GRADA BAKRA**

**Predsjednik Gradskog vijeća**

Milan Rončević

KLASA: 400-08/19-01/82

URBROJ: 2170/02-05/3-19-15

Bakar, 09. prosinca 2019. godine